കൊച്ചി മേയറിന് ഭീഷണിക്കത്ത് ലഭിച്ച സംഭവം അന്വേഷണം ഊര്ജിതമാക്കി പൊലീസ് കൊച്ചി മേയര് എം അനില്കുമാറിന് ഭീഷണിക്കത്ത് ലഭിച്ച സംഭവത്തില് പൊലീസ് അന്വേഷണം ആരംഭിച്ചു. കത്ത് പോസ്റ്റ് ചെയതത് കോഴിക്കോട് നിന്നാണ് എന്ന് വ്യക്തമായ സാഹചര്യത്തില് കോഴിക്കോട് കേന്ദ്രീകരിച്ചാണ് അന്വേഷണം ആരംഭിച്ചിരിക്കുന്നത്. കത്ത് രജിസ്റ്റര് ചെയ്ത കോഴിക്കോട് മുഖ്യ തപാല് ഓഫീസിലെ ജീവനക്കാരില് നിന്നും നാളെ മൊഴി എടുക്കും. താലിബാന്്റെ പേരിലായിരുന്നു കൊച്ചി മേയര്ക്ക് ഭീഷണിക്കത്ത് ലഭിച്ചത്. മലയാളത്തിലെഴുതിയ ഭീഷണിക്കത്ത് ഇന്നലെയാണ് മേയര്ക്ക് ലഭിച്ചത്. ചീഫ് കമാന്ഡര് ഓഫ് താലിബാന് ഫക്രുദ്ദീന് അല്ത്താനി എന്ന പേരിലുള്ള കത്ത് ഉടനീളം അസഭ്യവര്ഷം നിറഞ്ഞതായിരുന്നു. കോഴിക്കോട് നിന്നും രജിസ്ട്രേഡ് തപാലിലാണ് കത്തയച്ചിരിക്കുന്നത്. അതിനാല് തന്നെ കത്ത് പോസ്റ്റ് ചെയ്ത് സമയവും മറ്റു വിവരങ്ങളും ലഭ്യമായിട്ടുണ്ട്. 673 001 എന്ന പിന്കോഡ് ഉള്ള കോഴിക്കോട് ഹെഡ് പോസ്റ്റ് ഓഫീസില് നിന്നാണ് കത്ത് അയച്ചത്. 2 സബ് പോസ്റ്റ് ഓഫീസുകള് ഇതേ പിന്കോഡിലുള്ളതിനാല് വിശദമായ പരിശോധന വേണ്ടിവരും. തപാല് ജീവനക്കാരുടെ മൊഴിയെടുത്താല് ഇക്കാര്യത്തില് വ്യക്തത ലഭിക്കും. സീരിയല് നമ്ബര് പരിശോധിച്ചാല് ഏതു സമയത്ത് ഏത് കൗണ്ടറില് രജിസ്റ്റര് ചെയ്തു എന്നും കണ്ടെത്താന് കഴിയും. തപാല് ഓഫീസിനു സമീപത്തെ സി സി ടി വി ദൃശ്യങ്ങള് പരിശോധിക്കാന് അന്വേഷണസംഘം തീരുമാനിച്ചിട്ടുണ്ട്. ഇതിനായി കൊച്ചിയില് നിന്നും സാങ്കേതിക വിദഗ്ധരടങ്ങുന്ന സംഘം നാളെ കോഴിക്കോട് എത്തും. ഭീഷണിക്കത്തിന് പിന്നില് കൊച്ചിയില് നിന്നുള്ള ഏതെങ്കിലും സംഘമാകും എന്ന നിഗമനത്തിലാണ് പൊലീസ്. അഹങ്കാരം കാട്ടിയാല് രാത്രി ഇരുട്ടടി കിട്ടുമെന്നാണ് ഭീഷണി . കൈകാലുകള് അടിച്ചൊതുക്കുമെന്നും കത്തിലുണ്ട്. നഗരവികസനവുമായി ബന്ധപ്പെട്ട് മേയര് സ്വീകരിച്ച കര്ശന നിലപാടില് എതിര്പ്പുള്ളവര് ആരെങ്കിലും ഭീഷണിക്കത്തിന് പിന്നിലുണ്ടോ എന്നാണ് മുഖ്യമായും അന്വേഷിക്കുന്നത്. കൈരളി ഓണ്ലൈന് വാര്ത്തകള് വാട്സ്ആപ്ഗ്രൂപ്പിലും ലഭ്യമാണ്. വാട്സ്ആപ് ഗ്രൂപ്പില് അംഗമാകാന് ഈ ലിങ്കില് ക്ലിക്ക് ചെയ്യുക